Johannesburg se geliefde grootpoot sterfKinkel (Foto: Verskaf) ’n Geliefde olifant van die Johannesburg-dieretuin is Dinsdag onverwags dood. Nonhlanhla Sifumba, burgemeesterskomiteelid vir gemeenskapsontwikkeling, het gesê personeel van die dieretuin is in rou gedompel ná die skielike dood van die 35-jarige olifantbul, Kinkel. Kinkel het Maandag siek geword en dadelik mediese behandeling ontvang, maar tevergeefs. Hy is ’n enkele dag daarna dood. Dit is steeds onbekend presies wat die oorsaak van sy dood was. Volgens Sifumba het Kinkel vir die afgelope tien jaar met koliek gesukkel. Sy koliek het egter verlede jaar vererger waarvan die ergste voorval drie koliekaanvalle in een week was. Die aanvalle was wel nie van lange duur nie – dit was gewoonlik ná vyf minute verby. Kinkel se laaste aanval was in Junie vanjaar. Volgens Sifumba is Kinkel se koliek fyn deur ’n veearts gemonitor en met ’n goeie dieet en behandeling onder bedwang gehou. Sifumba vertel dat Kinkel baie spesiaal was, en geliefd was onder die dieretuinpersoneel en besoekers. Sy blyplek het deurgaans die meeste besoekers gelok. ’n Nadoodse ondersoek sal gedoen word en die uitslae sal teen die einde van die week beskikbaar wees. Afhangende van die oorsaak van sy dood, kan die presiese oorsaak dalk eers bekend wees nadat laboratoriumtoetse oor ’n week of twee gedoen word. Volgens Sifumba het Kinkel saam met ’n 39-jarige olifantkoei, Lammie, gebly. Die dieretuin het bevestig dat Lammie baie swaar kry ná Kinkel se dood, aangesien olifante baie sosiale diere is. Dieretuinpersoneel het Maandag gesien hoe Lammie probeer om Kinkel op te help. Teen Dinsdag het sy geweier om te eet. Alice, haar dieretuinbewaarder, vermoed sy was toe reeds bewus daarvan dat iets verkeerd was. Volgens Sifumba is die dieretuin steeds onseker hoe Lammie haar emosies rondom Kinkel se dood gaan uitdruk. Haar gedragspatroon sal dus gemonitor word en die dieretuin sal intensief met Lammie werk om haar te help om haar maat se dood te verwerk, aangesien olifante ’n besondere goeie geheue het en daarvoor bekend is dat hulle rou. Personeel wat na Kinkel omgesien het sal ook berading ontvang, aangesien hulle baie emosioneel is ná sy skielike dood.